N á v r h

Všeobecne záväzné nariadenie

Obce R a k o v i c e

č. 2/2016

O NAKLADANÍ

S KOMUNÁLNYMI ODPADMI A  DROBNÝMI STAVEBNÝMI ODPADMI

Návrh VZN vyvesený na úradnej tabuli v obci Rakovice dňa: 1.6.2016

Návrh VZN zverejnený na webovej stránke obce dňa: 1.6.2016

Návrh VZN vyhlásený v miestnom rozhlase obce dňa: 1.6.2016

Vyhodnotenie pripomienok k návrhu VZN: ......................

VZN schválené Obecným zastupiteľstvom v Rakoviciach dňa: ...............

VZN vyvesené na úradnej tabuli v obci Rakovice dňa: ...................

VZN zverejnené na webovej stránke obce dňa .................

VZN nadobúda účinnosť dňa: ....................

Všeobecne záväzné nariadenie č. 2/2016

**o nakladaní s komunálnymi odpadmi a s drobnými stavebnými odpadmi na území obce Rakovice**

Obec Rakovice (ďalej len „obec“) na základe ustanovenia § 4 ods. 3 písm. f/ a § 6 ods. 1 zákona SNR č. 369/1990 Zb. o obecnom zriadení v znení neskorších predpisov a § 81 ods. 8 zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov a o zmene a doplnení niektorých zákonov (ďalej len „zákon o odpadoch“) a zákon č. 582/2004 Z. z. o miestnych daniach a miestnom poplatku a KO a DSO v znení neskorších predpisov a v zmysle platných vyhlášok vydáva toto všeobecne záväzné nariadenie (ďalej tiež ako „VZN“).

**I. ČASŤ**

# § 1 Pôsobnosť nariadenia

1. VZN vymedzuje práva a povinnosti orgánov obce, pôvodcov a držiteľov odpadu v oblasti nakladania s komunálnym odpadom vrátane jeho zberu a prepravy. Podrobnosti o nakladaní sa vzťahujú na zmesový komunálny odpad a drobný stavebný odpad, biologicky rozložiteľný komunálny odpad, biologicky rozložiteľný kuchynský odpad a reštauračný odpad od prevádzkovateľa kuchyne, triedených zložiek komunálnych odpadov najmä elektroodpadov z domácností, odpadov z obalov a odpadov z neobalových výrobkov, použitých prenosných batérií a akumulátorov a automobilových batérií a akumulátorov, veterinárnych liekov a humánnych liekov, jedlých olejov a tukov, objemného odpadu a odpadu z domácnosti s obsahom škodlivých látok, textilu a pneumatík. VZN upravuje spôsob nahlasovania nezákonne umiestneného odpadu, podrobnosti prevádzkovania zberného miesta, spôsob zberu drobného stavebného odpadu.
2. VZN sa vydáva s cieľom stanoviť pre obec vhodný systém nakladania s komunálnymi odpadmi, ktoré vznikli na území obce, pričom územím obce sa rozumie jej katastrálne územie.

# § 2 Úvodné ustanovenia

Nariadenie upravuje:

* spôsob zberu a prepravy komunálnych odpadov,
* nakladanie so zmesovým komunálnym odpadom
* spôsob a podmienky triedeného zberu jednotlivých zložiek komunálnych odpadov, a to:
* elektroodpadov z domácností,
* odpadov z obalov a odpadov z neobalových výrobkov zbieraných spolu s obalmi,
* použitých prenosných batérií a akumulátorov a automobilových batérií a akumulátorov,
* veterinárnych liekov a humánnych liekov nespotrebovaných fyzickými osobami a zdravotníckych pomôcok,
* jedlých olejov a tukov,
* drobných stavebných odpadov,
* biologicky rozložiteľným komunálnym odpadom,
* nakladanie s biologicky rozložiteľným kuchynským odpadom a reštauračným odpadom od prevádzkovateľa kuchyne,
* zberu objemného odpadu
* odpadu z domácností s obsahom škodlivých látok,
* spôsob nahlasovania nezákonne umiestneného odpadu,
* prevádzkovanie zberného miesta – zberného dvora
* zavedenie triedeného zberu komunálnych odpadov pre biologicky rozložiteľný kuchynský odpad,
* odpadových pneumatík.

(3) Toto nariadenie sa vzťahuje na celé územie Obce Rakovice.

**II. ČASŤ**

# § 3 Spoločné ustanovenia

1. Za nakladanie s komunálnymi odpadmi, ktoré vznikli na území obce a s drobnými stavebnými odpadmi, ktoré vznikli na území obce, zodpovedá obec, ak zákon o odpadoch neustanovuje inak.
2. Každý je povinný nakladať s komunálnymi odpadmi alebo inak s nimi zaobchádzať v súlade s týmto všeobecne záväzným nariadením obce.
3. Každý je povinný nakladať s komunálnym odpadom alebo inak s ním zaobchádzať takým spôsobom, ktorý neohrozuje zdravie ľudí a nepoškodzuje životné prostredie, a to tak, aby nedochádzalo :

a) k riziku znečistenia vody, ovzdušia, pôdy, rastlín a živočíchov,

b) k obťažovaniu okolia hlukom alebo zápachom a

c) k nepriaznivému vplyvu na krajinu alebo miesta osobitného významu.

1. Zakazuje sa :
   1. uložiť alebo ponechať komunálny odpad na inom mieste ako na mieste na to určenom v súlade so zákonom a týmto VZN,
   2. zneškodniť komunálny odpad alebo zhodnotiť odpad inak ako v súlade so zákonom o odpadoch,
   3. zneškodniť komunálny odpad ukladaním do povrchových nádrží (napr. jám, odkalísk), vypúšťaním a vhadzovaním do vodného recipienta,
   4. vykonávať bez súhlasu orgánu štátnej správy odpadového hospodárstva alebo v rozpore s ním činnosť, na ktorú sa súhlas vyžaduje,
   5. riediť alebo zmiešavať komunálne odpady s cieľom dosiahnuť hraničné hodnoty koncentrácie škodlivých látok,
   6. zneškodňovať spaľovaním biologicky rozložiteľný odpad s výnimkou prípadu, na ktorý bol vydaný súhlas podľa zákona o odpadoch,
   7. spaľovať komunálny odpad na voľnom priestranstve a vo vykurovacích zariadeniach v domácnostiach,
   8. ukladať do zberných nádob určených obcou na zber zmesového komunálneho odpadu iný odpad ako zmesový komunálny odpad a do zberných nádob určených na triedený zber komunálneho odpadu zložku komunálneho odpadu, pre ktorú nie je nádoba určená,
   9. vykonávať zber oddelene zbieraných zložiek komunálnych odpadov (odpady z obalov a neobalových výrobkov, elektroodpad z domácností, použité batérie a akumulátory) bez zariadenia na zber odpadov osobou, ktorá nespĺňa požiadavky podľa zákona a nemá na túto činnosť uzavretú zmluvu s obcou.
2. Pôvodca komunálnych odpadov je povinný:

a) nakladať alebo inak s nimi zaobchádzať v súlade s VZN obce,

b) zapojiť sa do systému zberu komunálnych odpadov v obci,

c) užívať zberné nádoby zodpovedajúce systému zberu komunálnych odpadov v obci,

d) ukladať zmesový komunálny odpad, oddelene zbierané zložky komunálneho odpadu a drobné stavebné odpady na účely ich zberu na miesta určené obcou a do zberných nádob zodpovedajúcich systému zberu komunálnych odpadov v obci,

e) ak ide o pôvodcu, ktorý nie je zapojený do systému zberu, zapojiť sa do neho a prihlásiť sa na obecnom úrade najneskôr do doby jedného mesiaca od vzniku povinnosti ukladajúcej platiť poplatok za komunálny odpad.

1. Vykonávať na území obce zber, vrátane mobilného zberu a prepravu komunálnych odpadov, s výnimkou biologicky rozložiteľného kuchynského a reštauračného odpadu od prevádzkovateľa kuchyne, môže obec sama alebo ten, kto má uzatvorenú zmluvu na vykonávanie tejto činnosti s obcou; to sa nevzťahuje na distribútorov vykonávajúcich spätný zber a zber prostredníctvom zberného miesta použitých prenosných batérií a akumulátorov. Ak ide o zber odpadov z obalov a odpadov z neobalových výrobkov, vykonávať ich zber na území obce môže len ten, kto má okrem zmluvy s obcou uzatvorenú aj zmluvu s organizáciou zodpovednosti výrobcov, s ktorou obec uzavrela zmluvu pre prevádzkovanie systému združeného nakladania s odpadmi z obalov a s odpadmi z neobalových výrobkov.
2. Pre určenie miesta zberu komunálnych odpadov rozlišujeme v obci:
   1. Zberné hniezdo – miesto, kde sú umiestnené zberné nádoby, o objeme 1100 l na kovy, tetrapaky a sklo. Zberné hniezda sú v obci rozmiestnené tak, aby pripadalo jedno zberné hniezdo na 100 – 150 obyvateľov.
   2. Zberné miesto – oplotený a zabezpečený priestor, na ktorom sú umiestnené veľkokapacitné kontajnery a vyhradené priestory, určené obcou na zabezpečenie triedeného zberu komunálnych odpadov:

* papier a lepenka
* sklo
* šatstvo
* textílie
* jedlé oleje a tuky
* plasty
* kovy
* biologicky rozložiteľný odpad
* drobný stavebný odpad.
  1. Zberný dvor – oplotený areál zriadený a prevádzkovaný v zmysle zákona č. 79/2015 Z. z. o odpadoch v znení neskorších predpisov (v Obci Rakovice sa uvažuje so zriadením zberného dvora, avšak k účinnosti tohto VZN zberný dvor nie je zriadený).

# § 4 Hierarchia odpadového hospodárstva obce

Na území obce je každý pôvodca komunálneho odpadu povinný uplatňovať túto hierarchiu odpadového hospodárstva:

a) predchádzanie vzniku odpadu,

b) príprava na opätovné použitie,

c) recyklácia,

d) iné zhodnocovanie,

e) zneškodňovanie.

**III. ČASŤ**

# § 5 Systém zberu a prepravy komunálnych odpadov

1. Na území Obce Rakovice sú držitelia komunálneho odpadu povinní zhromažďovať a umiestňovať komunálny odpad po vytriedení podľa jednotlivých zložiek odpadov v zmysle § 2 tohto nariadenia nasledovne:

a) do zbernej nádoby umiestnenej pri každej stavbe na území obce:

- 110 l, 120 l a 1100 l nádoba na zmesový komunálny odpad

- 240 l a 1100 l nádoba na papier (240 l nádoba je modrej farby alebo čiernej farby

s nápisom papier)

- 1100 l žltá nádoba alebo priehľadné vrecia na plast

- domový kompostér

b) obyvatelia – fyzické osoby sú povinní odovzdávať oddelené zložky komunálneho odpadu v rámci triedeného zberu do nádob umiestnených v zberných hniezdach, a to takto:

- 1100 l zelená nádoba - sklo,

- 1100 l červená nádoba - kov,

- 1100 l oranžová nádoba - kompozitné obaly

Vývoz nádob obec zabezpečuje podľa harmonogramu v súlade s platnou legislatívou.

1. **Zber a nakladanie so zmesovým komunálnym odpadom**
2. Za zmesový komunálny odpad na území obce Rakovice sa považuje odpad, ktorý vznikne v domácnostiach a prevádzkach právnických osôb.
3. Držiteľ je povinný tento najprv vytriediť a použiteľnú časť zhodnotiť (napr.: sklo, kov, drevo, plasty a pod.); zvyšnú časť je držiteľ povinný umiestniť do príslušných zberných nádob, resp. do nádob na určených miestach, ktoré sa vyvážajú 1 x za dva týždne.
4. **Zber a nakladanie s drobným stavebným odpadom**

a) Za drobný stavebný odpad na území obce Rakovice sa považuje odpad, ktorý vznikne pri stavebných prácach, na ktoré nebolo vydané rozhodnutie o odstránení stavby alebo rozhodnutie o povolení stavby.

b) Držiteľ drobného stavebného odpadu je povinný tento najprv vytriediť a použiteľnú časť zhodnotiť (napr.: sklo, kov, drevo, plasty a pod.); zvyšnú časť je držiteľ povinný umiestniť na zberné miesto určený obcou, do príslušných zberných nádob, resp. na určených miestach na drobný stavebný odpad, ak sa jedná o drobný stavebný odpad, ktorý nie je možné v zbernej nádobe umiestniť.

1. Obec zavádza množstvový zber drobného stavebného odpadu na celom území obce, za poplatok stanovený v zmysle VZN č. 23/2015 o miestnom poplatku za komunálne odpady a drobné stavebné odpady.
2. Na účely množstvového zberu drobného stavebného odpadu sa ustanovuje spôsob zberu takto:

* občan je povinný doviezť drobný stavebný odpad na miesto určené obcou a po odvážení umiestniť do kontajnera na drobný stavebný odpad,
* občan si môže prostredníctvom obce zabezpečiť za úhradu prenájom mechanizmu na vývoz drobného stavebného odpadu

1. **Zber a nakladanie s biologicky rozložiteľným odpadom v obci**

**Biologicky rozložiteľný odpad zo záhrad**

1. môžu obyvatelia zhodnocovať kompostovaním, v domových kompostéroch,
2. občan je povinný obci oznámiť spôsob nakladania s BRO zo záhrad, ktorý potvrdí podpísaním preberacieho protokolu o prevzatí domového kompostéra,

**Biologicky rozložiteľný kuchynský odpad**

1. z domácností občan môže zhodnotiť kompostovaním, v domových kompostéroch
2. občan je povinný obci oznámiť spôsob nakladania s BR kuchynský odpad, ktorý potvrdí podpísaním preberacieho protokolu o prevzatí domového kompostéra, pre nakladania s biologicky rozložiteľným kuchynským odpadom z domácností.
3. za nakladanie s biologicky rozložiteľným kuchynským odpadom z kuchynských prevádzok zodpovedá prevádzkovateľ kuchyne. Prevádzkovateľ kuchyne je povinný zaviesť a zabezpečovať vykonávanie triedeného zberu pre biologicky rozložiteľný kuchynský odpad a reštauračný odpad, ktorého je pôvodcom prostredníctvom zmluvného vzťahu s oprávnenou organizáciou.

**Biologicky rozložiteľné odpady zo zelene z verejných priestranstiev a parkov vrátane odpadu z cintorínov**

a) môžu držitelia týchto odpadov zhodnocovať kompostovaním alebo zabezpečením ich uloženia na obcou určenom kompostovisku,

b) podnikateľské subjekty biologicky rozložiteľný odpad z údržby zelene môžu zhodnotiť kompostovaním na svojich pozemkoch alebo odovzdať na zhodnotenie do kompostárne,

c) odpad z cintorína sa ukladá do kontejnera a nádob pre separovaný zber umiestnených priamo na cintoríne.

1. **Elektroodpady z domácností** sú obyvatelia povinní umiestňovať podľa harmonogramu

a na mieste určenom obcou.

1. **Odpady z obalov a odpadov z neobalových výrobkov zbieraných spolu s obalmi**

sú obyvatelia povinní umiestňovať podľa harmonogramu a na mieste určenom obcou

1. **Odpady z prenosných batérií a akumulátorov a automobilových batérií a** **akumulátorov** sú obyvatelia povinní umiestňovať podľa harmonogramu a na mieste určenom obcou.

# Odpady z veterinárnych liekov a humánnych liekov nespotrebovaných fyzickými osobami a zdravotníckych pomôcok

Občan je povinný nespotrebované veterinárne lieky a humánne lieky a zdravotnícke pomôcky odovzdať v lekárni.

# Odpady jedlých olejov a tukov

a) Obec zabezpečuje vykonávanie triedeného zberu jedlých olejov a tukov z domácnosti prostredníctvom fyzickej osoby - podnikateľa, alebo právnickej osoby, ktorá má na tento účel uzatvorenú s obcou zmluvu,

b) Zber jedlých olejov a tukov z domácnosti sa uskutočňuje do pridelených nádob/do plastových fliaš, podľa harmonogramu a na mieste určenom obcou.

1. **Objemný odpad** sú obyvatelia povinní umiestňovať na zbernom mieste, ktoré sa nachádza v Obci Rakovice na parcele č. 70/3 vedľa bytovky s. č. 210 – ohradená plocha, do kontajnerov na zber objemného odpadu.
2. **Odpad z domácností s obsahom škodlivín** sú obyvatelia povinní umiestňovať podľa harmonogramu a na mieste určenom obcou.
3. **Odpad z textilu a šatstva**

Pod textilom vhodným na zber sa rozumie:

1. čisté a suché šatstvo (všetky druhy odevov, prikrývky, deky, posteľná bielizeň),
2. topánky (topánky iba v pároch, nezničené),
3. doplnky k oblečeniu (čiapky, šály a pod.),
4. zber textilu, odevov a obuvi prebieha celoročne do označených špeciálnych kontajnerov, ktoré sú umiestnené na území obce – zberné hniezdo pred domom s. č. 104 a vedľa domu s. č. 131,
5. kontajnery sú vlastníctvom zmluvného partnera obce, ktorý zodpovedá za ich údržbu a vyprázdňovanie,
6. vykonávať zber, prepravu, zhodnocovanie a zneškodňovanie odpadu z textilu môže len organizácia, ktorá má uzatvorenú zmluvu na vykonávanie tejto činnosti s obcou.
7. **Odpadové pneumatiky**

Držiteľ odpadu je povinný odpadové pneumatiky odovzdať predajcovi, distribútorovi pneumatík alebo do autorizovaného pneuservisu.

1. Zber, zhodnocovanie a zneškodňovanie komunálnych odpadov a drobných stavebných odpadov zabezpečuje na území obce fyzická osoba - podnikateľ, alebo právnická osoba, ktorá má na tento účel uzatvorenú s obcou zmluvu.
2. Zber a prepravu osobitného komunálneho odpadu, ako je kal z odlučovačov ropných látok, zabezpečuje na území obce fyzická osoba - podnikateľ, alebo právnická osoba, ktorá má na tento účel uzatvorenú s obcou zmluvu.

# § 6 Prevádzkovanie zberného dvora

Obec Rakovice nemá zriadený zberný dvor.

**IV. ČASŤ**

# § 7 Výkon štátnej správy

**Obec**

Obec vo veciach štátnej správy odpadového hospodárstva :

1. prejednáva priestupky v  odpadovom hospodárstve (§ 115 ods. 3 písm. a) zákona o odpadoch) a ukladá pokuty za priestupky (§ 115 ods. 2 písm. a) zákona o odpadoch),
2. poskytuje držiteľovi odpadu informácie o umiestnení a činnosti zariadení na nakladanie s odpadmi na území obce.

**V. ČASŤ**

# § 8 Spôsob nahlasovania nezákonne umiestneného odpadu

1. Oznámiť umiestnenie odpadu na nehnuteľnosti, ktoré je v rozpore so zákonom (ďalej len „nezákonné umiestnenie odpadu“) môže akákoľvek fyzická osoba alebo právnická osoba Okresnému úradu Piešťany, odbor starostlivosti o životné prostredie alebo obci, v ktorej územnom obvode sa táto nehnuteľnosť nachádza.

1. Pokiaľ fyzická alebo právnická osoba zistí nezákonné umiestnenie odpadu v územnom obvode obce, oznámi túto skutočnosť obci písomne na adresu obecného úradu: Obecný úrad Rakovice, 922 08 Rakovice č. 42 alebo mailom: [rakovice@stonline.sk](mailto:rakovice@stonline.sk) alebo telefonicky na čísle 033 / 7796113.

1. Vlastník, správca alebo nájomca nehnuteľnosti je povinný bezodkladne po zistení, že na jeho nehnuteľnosti bol nezákonne umiestnený odpad, oznámiť túto skutočnosť príslušnému orgánu štátnej správy odpadového hospodárstva – Okresný úrad Piešťany, Odbor starostlivosti o životné prostredie.

# § 9 Priestupky

1. Priestupku sa dopustí ten, kto:
   1. uloží odpad na iné miesto než na miesto určené obcou (§ 13 písm. a) zákona o odpadoch),
   2. uloží do zbernej nádoby určenej na triedený zber iný druh odpadu ako ten, pre ktorý je zberná nádoba určená (§ 81 ods. 6 písm. a) zákona o odpadoch),
   3. zhodnocuje alebo zneškodňuje odpad v rozpore so zákonom (§ 13 písm. b) zákona o odpadoch),
   4. nesplní oznamovaciu povinnosť podľa § 15 ods. 2 zákona o odpadoch,
   5. koná v rozpore s § 33 písm. b) zákona o odpadoch,
   6. nakladá s odpadovými pneumatikami v rozpore s § 72 zákona o odpadoch,
   7. nakladá so stavebnými odpadmi alebo s odpadmi z demolácií v rozpore s § 77 ods. 4 zákona o odpadoch,
   8. koná v rozpore s § 81 ods. 6 písm. b) zákona o odpadoch,
   9. koná v rozpore s § 81 ods. 9 zákona o odpadoch,
   10. koná v rozpore s § 81 ods. 13 zákona o odpadoch,
   11. neposkytne obcou požadované údaje podľa § 81 ods. 17 zákona o odpadoch.
2. Priestupky podľa odseku 1 písm. a) až k) prejednáva obec, ktorá za ne môže uložiť pokutu do výšky 1500 eur; výnosy z pokút uložených za priestupky sú príjmom rozpočtu obce.
3. Za porušenie ustanovení tohto VZN možno v blokovom konaní uložiť pokutu do výšky 33 eur (§ 13 ods. 1 a § 46 zákona č. 372/1990 Zb. o priestupkoch).
4. Obec môže uložiť právnickej osobe alebo fyzickej osobe oprávnenej na podnikanie pokutu do výšky 6 638 eur, ak poruší povinnosti vyplývajúce z tohto VZN (§ 27b ods. 1 písm. a) a ods. 2 zákona č. 369/1990 Zb. o obecnom zriadení).
5. Na priestupky a ich prejednávanie sa vzťahujú všeobecné právne predpisy a to § 115 zákona o odpadoch a zákon č. 372/1990 Zb. o priestupkoch v znení neskorších predpisov.

**VI. ČASŤ**

# § 17 Kontrola

Kontrolu dodržiavania ustanovení tohto VZN vykonáva obec prostredníctvom osôb poverených obecným úradom a hlavného kontrolóra obce.

**VII. ČASŤ**

# § 18 Záverečné ustanovenia

1. Toto VZN č. 2/2016 o nakladaní s komunálnym odpadom a drobnými stavebnými odpadmi schválilo obecné zastupiteľstvo na svojom zasadnutí dňa 15.6.2016, uznesením č. .../2016.
2. Týmto VZN sa ruší a nahrádza všeobecne záväzné nariadenie obce č. 2 o likvidácií odpadov zo dňa 14.12.2011, účinného od 1.1.2012.
3. Podrobnosti určovania miestneho poplatku za komunálne odpady a drobné stavebné odpady budú upravené v iných nariadeniach.
4. Toto VZN nadobúda účinnosť pätnástym dňom odo dňa jeho vyvesenia.

Rakovice dňa ...........................

Dušan Daloš

starosta obce